*Հավելված*

*Ջերմուկ համայնքի ավագանու 2021 թ. հունվարի 25-ի N 12-Ա որոշման*

*Կ Ա Ն Ո Ն Ա Դ Ր Ո Ւ Թ Յ Ո Ւ Ն*

*(նոր խմբագրությամբ)*

«ՋԵՐՄՈՒԿ ՀԱՄԱՅՆՔԻ ՄԱՐԶԱՄՇԱԿՈՒԹԱՅԻՆ ԿԵՆՏՐՈՆ» ՀԱՄԱՅՆՔԱՅԻՆ ՈՉ ԱՌԵՎՏՐԱՅԻՆ ԿԱԶՄԿԵՐՊՈՒԹՅԱՆ

«Ջերմուկ համայնքի մարզամշակութային կենտրոն» համայնքային ոչ առևտրային կազմակերպությունը հանդիսանում է «Ջերմուկ համայնքի սպորտի, զբոսաշրջության, երիտասարդության և մշակույթի կենտրոն» համայնքային ոչ առևտրային կազմակերպության իրավահաջորդը։

**I. ԸՆԴՀԱՆՈՒՐ ԴՐՈՒՅԹՆԵՐ**

1. «Ջերմուկ համայնքի մարզամշակութային կենտրոն» համայնքային ոչ առևտրային կազմակերպությունը (այսուհետ` Կազմակերպություն) շահույթ ստանալու նպատակ չհետապնդող կազմակերպություն է, որի գործունեությունը նպատակաուղղված է համայնքում սպորտի և մշակույթի ոլորտների համալիր ու շարունակական զարգացմանը:
2. Կազմակերպությունն իր գործունեության ընթացքում ղեկավարվում է Հայաստանի Հանրապետության Սահմանադրությամբ, Հայաստանի Հանրապետության օրենքներով, Հայաստանի Հանրապետության միջազգային պայմանագրերով, ենթաօրենսդրական ակտերով, սույն կանոնադրությամբ և այլ իրավական ակտերով:
3. Կազմակերպության հիմնադիրը Ջերմուկ համայնքի ավագանին է:
4. Կազմակերպության իրավունակությունը ծագում է նրա ստեղծման և դադարում լուծարման պետական գրանցման պահերից:
5. Կազմակերպությունը ստեղծված է անժամկետ:
6. Կազմակերպությունն ունի ինքնուրույն հաշվեկշիռ, եկամուտների և ծախսերի նախահաշիվ, բանկային հաշիվներ, Հայաստանի Հանրապետության զինանշանի պատկերով և իր անվանմամբ կլոր կնիք, ձևաթղթեր և անհատականացման այլ միջոցներ:
7. Կազմակերպությունն ունի առանձնացված և հիմնադրի կողմից որպես սեփականություն հանձնված գույք և իր պարտավորությունների համար պատասխանատու է այդ գույքով:
8. Կազմակերպությունն առանց հիմնադրի որոշման իրավունք չունի օտարելու, գրավ դնելու, անհատույց օգտագործման հանձնելու իրեն ամրացված գույքը կամ դրա նկատմամբ իր իրավունքները:
9. Կազմակերպությունն այլ կազմակերպության հիմնադիր կամ մասնակից կարող է հանդես գալ միայն հիմնադրի որոշմամբ և հաշվետու է հիմնադրին:
10. Կազմակերպությունը կարող է իր անունից ձեռք բերել և իրականացնել գույքային ու անձնական ոչ գույքային իրավունքներ, կրել պարտականություններ, դատարանում հանդես գալ որպես հայցվոր կամ պատասխանող: Կազմակերպությունը պատասխանատվություն չի կրում հիմնադրի պարտավորությունների համար:

11. Կազմակերպության գտնվելու վայրն է` Հայաստանի Հանրապետություն, Վայոց ձորի մարզ, ք. Ջերմուկ, Շահումյան փողոց 7/1:

12. Կազմակերպությունում արգելվում է կրոնական և քաղաքական կազմակերպությունների ստեղծումն ու գործունեությունը:

13. Կազմակերպության անվանումն է՝

*հայերեն լրիվ*`՝ «Ջերմուկ համայնքի մարզամշակութային կենտրոն» համայնքային ոչ առևտրային կազմակերպություն:

*կրճատ՝* «Ջերմուկ համայնքի մարզամշակութային կենտրոն» ՀՈԱԿ:

**II. ԿԱԶՄԱԿԵՐՊՈՒԹՅԱՆ ԳՈՐԾՈՒՆԵՈՒԹՅԱՆ ԱՌԱՐԿԱՆ ԵՎ ՆՊԱՏԱԿՆԵՐԸ**

14. Կազմակերպության գործունեության առարկան և նպատակներն են.

ա) սոցիալական, առողջապահական, կրթական, մշակութային, մարզական, բնապահպանական հասարակական, ինչպես նաև՝ համայնքային նշանակություն ունեցող ծրագրերի և միջոցառումների կազմակերպում ու անցկացում.

բ) երիտասարդների, դեռահասների, երեխաների և մեծահասակների շրջանում մարզական պարապմունքների կազմակերպում.

գ) համայնքում ֆիզիկական կուլտուրայի և սպորտի զարգացում, ֆիզիկական կուլտուրայի և սպորտի միջոցով պարապողների առողջության պահպանում և ամրապնդում, ազգային ու համամարդկային արժեքների ոգով դաստիարակված անձի ու քաղաքացու համակողմանի ձևավորում.

դ) համայնքում շախմատի և ֆուտբոլի զարգացմանն ու մասսայականացմանը նպաստող կրթական, մարզական, կազմակերպչական և այլ բնույթի գործունեության իրականացում.

ե) շախմատի և ֆուտբոլի մարզաձևերով զբաղվող ինչպես դպրոցական, այնպես էլ չափահաս տարիքի անձանց ինքնադրսևորմանն աջակցություն՝ այդ նպատակով պարբերաբար կազմակերպելով առաջնություններ, մարզային, հանրապետական և միջազգային մրցումներին մասնակցություն.

զ) մշակութային և ակումբային տարաբնույթ միջոցառումների կազմակերպում, այդ թվում՝ գյուղական բնակավայրերում. գյուղական բնակավայրերում ակումբային մշակույթի զարգացում.

15. Կազմակերպությունն իր գործունեության նպատակներին համապատասխան`

ա) կազմակերպում է սպորտային և մշակութային միջոցառումներ.

բ) մշակում է իր գործունեության զարգացման հեռանկարային ծրագրերը` կնքված պայմանագրերին, մատուցվող ծառայությունների և իրականացվող աշխատանքների պահանջարկին համապատասխան.

գ) պայմանագրային հիմունքներով ներգրավում է այլ իրավաբանական և ֆիզիկական անձանց.

դ) անցկացնում է ստեղծագործական ստուգատեսներ, փառատոներ, մրցույթներ, շնորհանդեսներ, խորհրդաժողովներ, գիտամշակութային հանդիպումներ, սպորտային մրցումներ և միջոցառումներ, ցուցահանդեսներ ու երեկոներ.

ե) կազմակերպում է սպորտային թիմեր, մշակութային համույթներ։

16․ Կազմակերպության գործունեությունը հիմնվում է մարդասիրության, հանրամատչելիության, ազգային և համամարդկային արժեքների զուգորդման, անձի ազատ զարգացման և ինքնավարության սկզբունքների վրա: Կազմակերպության գործունեությունն իրականացվում է ի շահ անհատի, հասարակության և պետության՝ նպաստելով պետական, հասարակական և բիզնես սեկտորների համագործակցությանը:

**III. ԿԱԶՄԱԿԵՐՊՈՒԹՅԱՆ ԿԱՌԱՎԱՐՄԱՆ ՄԱՐՄԻՆՆԵՐԸ**

17. Կազմակերպության կառավարումն իրականացնում են կազմակերպության հիմնադիրը և նրա կողմից նշանակված գործադիր մարմինը` կազմակերպության տնօրենը:

18․ Հիմնադիրն ունի կազմակերպության գործունեությանը և կառավարմանը վերաբերող ցանկացած հարց վերջնականապես լուծելու իրավունք` բացառությամբ օրենքով նախատեսված դեպքերի:

19. Հիմնադրի բացառիկ լիազորություններն են`

1) կազմակերպության հիմնադրումը.

2) կազմակերպության գործունեության առարկայի և նպատակների, այդ թվում` նրա կողմից իրականացվող ձեռնարկատիրական գործունեության տեսակների սահմանումը.

3)կազմակերպության կանոնադրության հաստատումը և դրանում փոփոխությունների կատարումը.

4) կազմակերպության վերակազմակերպումն ու լուծարումը

5)կազմակերպությանը սեփականության իրավունքով հանձնվող և (կամ) ամրացվող` համայնքին պատկանող գույքի կազմի հաստատումը.

6) կազմակերպության լուծարման հանձնաժողովի ստեղծումը և լուծարման հաշվեկշիռի հաստատումը.

7) կազմակերպության կառավարման համակարգի սահմանումը.

8) Հայաստանի Հանրապետության օրենսդրությամբ և սույն կանոնադրությամբ նախատեսված այլ հարցերի լուծումը:

20. Համայնքի ղեկավարն իրականացնում է կազմակերպության ընդհանուր կառավարումը, ապահովում նրա բնականոն գործունեությունը և պատասխանատվություն է կրում դրանց չկատարման կամ ոչ պատշաճ կատարման համար:

21. Համայնքի ղեկավարը`

ա) սույն կանոնադրությամբ սահմանված կարգով իրականացնում է կազմակերպության կառավարման մարմինների ձևավորումը և նրանց լիազորությունների վաղաժամկետ դադարեցումը.

բ) վերահսկողություն է իրականացնում կազմակերպության գործունեության նկատմամբ.

գ) կասեցնում կամ ուժը կորցրած է ճանաչում կազմակերպության տնօրենի` Հայաստանի Հանրապետության օրենսդրության պահանջներին հակասող հրամանները, հրահանգները, կարգադրությունները և ցուցումները.

դ) լսում է կազմակերպության գործունեության մասին հաշվետվությունները, քննում դրա գործունեության վերստուգման արդյունքները.

ե) վերահսկողություն է իրականացնում կազմակերպությանն ամրացված համայնքային սեփականության օգտագործման և պահպանության նկատմամբ.

զ) համայնքի ավագանու որոշմամբ` կազմակերպության կանոնադրությամբ նախատեսված դեպքերում համաձայնություն է տալիս գույքի օտարման կամ վարձակալության հանձնման համար.

է) հաստատում է կազմակերպության տարեկան հաշվետվությունները և տարեկան հաշվեկշիռը.

ը) իրականացնում է Հայաստանի Հանրապետության օրենսդրությամբ և կազմակերպության կանոնադրությամբ նախատեսված այլ գործառույթներ:

22. Կազմակերպության գործադիր մարմինը տնօրենն է, որը ղեկավարում է կազմակերպության ընթացիկ գործունեությունը:

23. Տնօրենն օրենքներով, համայնքի ավագանու և ղեկավարի որոշումներով, սույն կանոնադրությամբ և իրեն վերապահված լիազորությունների սահմաններում ղեկավարում է կազմակերպության գործունեությունն ու կրում պատասխանատվություն օրենքների, այլ իրավական ակտերի, համայնքի ղեկավարի որոշումների, սույն կանոնադրության և կնքված պայմանագրերի պահանջները չկատարելու կամ ոչ պատշաճ կատարելու համար:

24. Տնօրենի գործառույթներն իրականացնող անձի հետ կնքվում է պայմանագիր, որը ստորագրում է Ջերմուկ համայնքի ղեկավարը:

25. Կազմակերպության տնօրենը`

1) առանց լիազորագրի գործում է կազմակերպության անունից, ներկայացնում նրա շահերը Հայաստանի Հանրապետությունում և օտարերկրյա պետություններում, տալիս է կազմակերպության անունից հանդես գալու լիազորագրեր,

2) աշխատանքի նշանակում և աշխատանքից ազատում է կազմակերպության աշխատողներին, նրանց նկատմամբ կիրառում է խրախուսման միջոցներ և նշանակում կարգապահական տույժեր.

3) սահմանում է կազմակերպության կառուցվածքն ու կառուցվածքային ստորաբաժանումների իրավասությունները.

4) տնօրինում է կազմակերպության գույքը և ֆինանսական միջոցները.

5) կնքում է պայմանագրեր (այդ թվում` աշխատանքային).

6) ապահովում է ներքին աշխատանքային կարգապահության կանոնների, աշխատանքի պաշտպանության և անվտանգության տեխնիկայի պահպանումը.

7) բացում է բանկային հաշիվներ.

8) հաստատում է կազմակերպության հիմնարկների, մասնաճյուղերի և ներկայացուցչությունների կանոնադրությունները, նշանակում դրանց ղեկավարներին.

9) օրենքով և սույն կանոնադրությամբ սահմանված լիազորությունների սահմաններում արձակում է հրամաններ, հրահանգներ, տալիս կատարման համար պարտադիր ցուցումներ և վերահսկում դրանց կատարումը.

10) վերահսկողություն է իրականացնում կազմակերպության աշխատողների կողմից իրենց աշխատանքային պարտականությունների կատարման նկատմամբ.

11) իրականացնում է Հայաստանի Հանրապետության օրենսդրությունից և սույն կանոնադրությունից բխող այլ լիազորություններ:

26. Տնօրենի բացակայության դեպքում, համայնքի ղեկավարի գրավոր կարգադրության համաձայն, տնօրենի լիազորություններն իրականացնում է այլ անձ:

**IV. ԿԱԶՄԱԿԵՐՊՈՒԹՅԱՆ ԳՈՒՅՔԸ ԵՎ ՖԻՆԱՆՍԱՏՆՏԵՍԱԿԱՆ ԳՈՐԾՈՒՆԵՈՒԹՅՈՒՆԸ**

27. Կազմակերպության սեփականությունը ձևավորվում է կազմակերպության հիմնադրման ժամանակ և հետագայում հիմնադրի կողմից սեփականության իրավունքով նրան ամրացվող, ինչպես նաև կազմակերպության գործունեության ընթացքում ձեռք բերված գույքից:

28. Կազմակերպությունն իրավունք ունի օրենքին, հիմնադրի որոշումներին և (կամ) իր կանոնադրությանը համապատասխան տիրապետելու, տնօրինելու և օգտագործելու սեփականության իրավունքով իրեն պատկանող գույքը:

Սեփականության իրավունքով կազմակերպությանը պատկանող գույքը (ներառյալ` անշարժ գույքը)` կարող է օտարվել (վաճառվել, նվիրվել, դուրս գրվել) կամ վարձակալությամբ տրվել միայն հիմնադիրի գրավոր համաձայնությամբ: Կազմակերպության լուծարումից հետո մնացած գույքը հիմնադրի սեփականությունն է:

Կազմակերպության սեփականության պահպանման հոգսը կրում է կազմակերպությունը:

29. Կազմակերպության սեփականության վրա կարող է տարածվել բռնագանձում` միայն դատական կարգով:

30. Հիմնադիրն իրավունք ունի վերցնելու իր կողմից կազմակերպությանն ամրացված գույքը:

31. Կազմակերպությունն իրավունք չունի առանց հիմնադիրի գրավոր համաձայնության

իրեն ամրացված գույքը կամ դրա նկատմամբ իր իրավունքներն օտարելու, գրավ դնելու, անհատույց օգտագործման հանձնելու: Կազմակերպությունն իրավունք ունի իրեն ամրացված գույքը հիմնադրի անունից հանձնելու վարձակալության, եթե դա արգելվւսծ չէ հիմնադրի, ավագանու որոշմամբ կամ կազմակերպության կանոնադրությամբ:

Ամրացված գույքի վարձակալության ժամկետը չի կարող սահմանվել 1 տարվանից ավելի` բացառությամբ հիմնադրի կողմից սահմանված դեպքերի: Ամրացված գույքի օգտագործման արդյունքում կազմակերպության ստացած եկամուտները կազմակերպության սեփականությունն են: Կազմակերպությանն ամրացված գույքի օգտագործման ընթացքում առաջացած անբաժանելի բարելավումները հիմնադրի սեփականությունն են: Կազմակերպության լուծարման դեպքում նրա գույքի օգտագործման և տնօրինման կարգը որոշում է համայնքի ավագանին:

32. Կազմակերպությունը Հայաստանի Հանրապետության օրենսդրությամբ սահմանված կարգով տնօրինում է իր ֆինանսական միջոցները:

33. Կազմակերպությունը ֆինանսավորում է հիմնադիրը: Կազմակերպության ֆինանսական միջոցները գոյանում են համայնքի բյուջետային և Հայաստանի Հանրապետության օրենսդրությամբ չարգելված լրացուցիչ աղբյուրներից:

34. Կազմակերպության ֆինանսավորման լրացուցիչ աղբյուրներն են`

ա) հիմնադրի կողմից թույլատրված ձեռնարկատիրական գործունեության իրականացումից գոյացած միջոցները.

բ) բարեգործական, նպատակային ներդրումները, Հայաստանի Հանրապետության և օտարերկրյա կազմակերպությունների ու քաղաքացիների նվիրատվությունները.

գ) Հայաստանի Հանրապետության օրենսդրությամբ չարգելված և կազմակերպության կանոնադրական խնդիրներին չհակասող գործունեությունից ստացված միջոցները:

35. Կազմակերպության գործունեության տարեկան ֆինանսական հաշվետվությունների հավաստիությունը ենթակա է աուդիտի` Հայաստանի Հանրապետության օրենսդրությամբ սահմանված կարգով:

**VII. ԿԱԶՄԱԿԵՐՊՈՒԹՅԱՆ ՎԵՐԱԿԱԶՄԱԿԵՐՊՈՒՄԸ ԵՎ ԼՈՒԾԱՐՈՒՄԸ**

36. Կազմակերպությունը կարող է վերակազմակերպվել կամ լուծարվել հիմնադրի որոշմամբ` Հայաստանի Հանրապետության քաղաքացիական օրենսգրքով սահմանված կարգով:

*ՀԱՄԱՅՆՔԱՊԵՏԱՐԱՆԻ ԱՇԽԱՏԱԿԱԶՄԻ ՔԱՐՏՈՒՂԱՐ՝*

*Գ. ԹԱԴԵՎՈՍՅԱՆ*